Maroš Šefčovič

JUDr. Maroš Šefčovič, PhD. (* 24. júl 1966, Bratislava) je slovenský diplomat, politik a od roku 2024 eurokomisár pre obchod, hospodársku bezpečnosť a pre medziinštitucionálne vzťahy a transparentnosť.

V minulosti bol veľvyslancom SR v Tel Avive a v rokoch 20042009 bol vedúcim Stáleho zastúpenia SR pri Európskej únii.Od októbra 2009 do februára 2010 pôsobil ako komisár pre vzdelanie, kultúru a mládež v komisii vedenej José Barrosom. Od februára 2010 do roku 2014 bol podpredsedom Európskej komisie zodpovedným za medziinštitucionálne vzťahy a administratívu v druhej komisii vedenej José Barrosom. Od novembra roku 2014 do roku 2019 zastával post podpredsedu Európskej Komisie vedenej Jean-Claude Junckerom zodpovedného za energetickú úniu. V rokoch 2019 - 2024 bol podpredsedom európskej komisie pre medziinštitucionálne vzťahy. Túto komisiu viedla Ursula von der Leyen. 

V januári 2019 prijal ponuku strany SMER-SD kandidovať do funkcie prezidenta SR s jej podporou vo voľbách, ktoré sa konali 16. marca 2019.V druhom kole prezidentských volieb prehral proti Zuzane Čaputovej, pričom získal 41,59% z celkového počtu hlasov.

 Život a vzdelanie 
Maroš Šefčovič sa narodil v Bratislave 24. júla 1966. Jeho otec bol elektrotechnický inžinier, matka poštová úradníčka. V roku 1984 začal študovať na Vysokej škole ekonomickej v Bratislave. Počas štúdia ekonómie dostal ponuku študovať diplomaciu na MGIMO v Moskve vo vtedajšom Sovietskom zväze. Štúdium na Moskovskom štátnom inštitúte medzinárodných vzťahov dokončil roku 1990. Niektorí sa nesprávne domnievajú, že ak podľa vtedy účinného zákona č. 39/1980 Zb. o vysokých školách bolo možné udeľovať absolventom zahraničných vysokých škôl nostrifikácie a súčasne aj priznávať titul JUDr. iba do 9. mája 1990, a ak Šefčovič údajne dostal záverečné vysvedčenie o skončení MGIMO v Moskve až 13. júna 1990, nemal na titul nárok. Avšak v skutočnosti je rozhodujúci dátum absolvovania, a nie dátum doručenia diplomu, preto titul JUDr. získal oprávnene. Šefčovič podľa vlastných slov bol v lete 1989 prijatý do Komunistickej strany Československa, ale členská legitimácia mu nikdy nebola doručená, keďže v tom istom roku prebehla Nežná revolúcia.

V roku 2000 ukončil postgraduálne doktorandské štúdium medzinárodného a európskeho práva na Univerzite Komenského a získal titul PhD.

 Diplomatická kariéra 
Od roku 1989 pôsobil na ministerstve zahraničných vecí v Prahe. Najprv ako stážista, od roku 1990 ako poradca štátneho tajomníka ministra zahraničných vecí MZV ČSFR. V rokoch 19911992 bol 3. tajomník a konzul na veľvyslanectve v Harare (Zimbabwe). V roku 1992 bol 2. tajomník a zástupca veľvyslanca v Ottawe (Kanada).

Od roku 1993 je pracovníkom ministerstva zahraničných vecí Slovenskej republiky (MZV SR). Od roku 1995 pracoval na odbore krajín EÚ a NATO najprv ako referent a od roku 1996 ako zástupca riaditeľa odboru. V roku 1997 sa stal zástupcom riaditeľa a v roku 1998 riaditeľom Kancelárie ministra MZV SR.

Od roku 1998 pôsobil ako zástupca vedúceho misie a radca v Misii Slovenskej republiky pri Európskych spoločenstvách v Bruseli a v roku 1999 bol veľvyslancom v Tel Avive (Izrael). Po návrate na Slovensko v roku 2002 bol generálnym riaditeľom sekcie bilaterálnej spolupráce MZV SR a v roku 2003 generálnym riaditeľom sekcie pre európske záležitosti. V rokoch 20042009 pôsobil ako stály zástupca Slovenskej republiky pri Európskej únii v Bruseli.

 Člen Európskej komisie 
 Eurokomisár zodpovedný za vzdelávanie, odbornú prípravu, kultúru a mládež 
Po odstúpení Jána Figeľa, sa 1. októbra 2009 stal členom Európskej komisie zodpovedným za vzdelávanie, odbornú prípravu, kultúru a mládež. Túto funkciu vykonával do 8. februára 2010, keď sa utvorila nová komisia, ktorej sa tiež stal členom.

 Podpredseda Európskej komisie zodpovedný za medziinštitucionálne vzťahy a administratívnu 
Od 9. februára 2010 do roku 2014 bol podpredsedom Európskej komisie zodpovedným za medziinštitucionálne vzťahy a administratívu.

 Podpredseda Európskej komisie zodpovedný za energetickú úniu 
Od roku 2014 do roku 2019 bol podpredsedom Európskej Komisie zodpovedný za energetickú úniu.

 Podpredseda Európskej komisie zodpovedný za medziinštitucionálne vzťahy a administratívnu 
Od 1. decembra roku 2019 zastával post podpredsedu Európskej komisie vedenej Ursulou von der Leyen zodpovedného za medziinštitucionálne vzťahy a strategický výhľad.

 Podpredseda Európskej komisie pre medziinštitucionálne vzťahy a transparentnosť 
náhľad|271x271bod|Šefčovič na neformálnom stretnutí ministrov hospodárstva a dopravy Európskej únie v roku 2017.
Od 1. decembra 2024 je podpredsedom Európskej komisie pre medziinštitucionálne vzťahy a transparentnosť.

 Kandidatúra na prezidenta 
Na tlačovej besede 18. januára 2019 oznámil, že prijal ponuku strany SMER-SD kandidovať na post prezidenta SR vo voľbách v roku 2019. Pripomenul, že nie je členom strany Smer, ale že sa bude spoliehať aj na pomoc strany pri financovaní kampane.

V prvom kole volieb skončil na druhom mieste so ziskom 18,66% a postúpil tak do druhého kola, kde kandidoval proti Zuzane Čaputovej. Svoju kampaň pred druhým kolom zameral na ochranu tradičných a kresťanských hodnôt. Čaputovú vyzval na predvolebnú debatu v cudzom jazyku, ale tá to odmietla. Hlavnou témou by podľa neho mala byť zahraničná politika, keďže je jednou z „kľúčových zodpovedností prezidenta“.

Pred druhým kolom prezidentských volieb sa v nedeľu 24. marca 2019 stretol s českým prezidentom Milošom Zemanom na zámku v Lánoch. Zeman mu poprial úspech vo voľbách a ocenil jeho odborné schopnosti a znalosti.
náhľad|271x271bod|Logo prezidentskej kandidatúry Maroša Šefčoviča vo voľbách v roku 2019.
V druhom kole prezidentských volieb prehral proti Zuzane Čaputovej pri účasti 41,79%, pričom získal 41,59% z celkového počtu hlasov - čo predstavuje 752 403 platných hlasov.

Krátko po druhom kole avizoval, že sa aj naďalej chystá kandidovať na post eurokomisára, ihneď po nadchádzajúcich voľbách do Európskeho parlamentu.

 Referencie 

 Iné projekty 

 Externé odkazy 
 Maroš Šefčovič - oficiálna stránka na webe Európskej komisie 
 Maroš Šefčovič - kandidát na prezidenta  - oficiálna stránka kandidáta na prezidenta

Kategória:Európski komisári zo Slovenska
Kategória:Slovenskí politici
Kategória:Politici Smeru
Kategória:Osobnosti z Bratislavy
Kategória:Veľvyslanci Slovenska v Izraeli
Kategória:Veľvyslanci Slovenska pri Európskej únii
Kategória:Kandidáti na prezidenta Slovenskej republiky (2019)
Kategória:Absolventi Moskovského štátneho inštitútu medzinárodných vzťahov
Kategória:Absolventi Právnickej fakulty Univerzity Komenského v Bratislave
Kategória:Politici KSČ